Er einhver leið til þess að nálgast lista yfir bestu háskóla í heiminum til að stúdera stærðfræði í ? Það eru til listar sem geta hjálpað til við að finna góða skóla en ekki er til neinn listi yfir „ bestu “ skólana á heimsvísu . Hvað er „ besti “ skólinn fer eftir mörgum atriðum . Nám sem hentar einum kann að vera hundónýtt fyrir annan . Síðan koma inn í atriði eins og kostnaður við námið og hvernig það er að búa á viðkomandi stað . Þegar hugsað er um fyrstu háskólagráðu þá er ekki víst að stærstu skólarnir sem hafa bestu og frægustu stærðfræðingana í kennaraliðinu bjóði endilega upp á besta menntun – líklegt er að nemendur sjái lítið af þeim frægu og fínu mönnum . Það er líka mjög einstaklingsbundið hvað hentar hverjum og einum – sumum kann að henta best að vera í litlum skóla þar sem nemendur fá mikinn stuðning frá kennurum , en öðrum gæti hentað betur að vera í stórum skóla með miklu frjálsræði . Samt hefur verið reynt að meta gæði náms á ýmsan hátt og búa til lista . Bretar hafa gengið einna lengst og hefur hver háskóli verið metinn til stiga sem eiga að sýna gæði kennslunnar . Þessi aðferðafræði er vægast sagt umdeild enda byggir stigagjöfin á ýmsum formlegum atriðum sem margir telja að hafi lítið að gera með gæði náms eða kennslu . Þeir skólar í Bretlandi sem hafa fullt hús stiga og ættu samkvæmt því að bjóða upp á besta námið til fyrstu háskólagráðu í stærðfræði eru háskólarnir í Bath og Birmingham . Frekari samanburð á háskólum í Bretlandi ( þar sem allar námsgreinar eru metnar ) má til dæmis finna í The Times Good University Guide en töflurnar má skoða í vefútgáfu dagblaðins The Times . Samanburð á bandarískum háskólum má til dæmis finna á usnews.com , samkvæmt þeim samanburði er Princeton-háskóli besti háskólinn í Bandaríkjunum . Frá Bath á Englandi . Þegar kemur að framhaldsnámi mundu flestir segja að best sé að stunda nám við stóran og virtan skóla með stórri og öflugri deild . Kostirnir eru margir : margir nemendur í framhaldsnámi sem styðja hvorn annan , meira framboð námskeiða og fyrirlestra , betri og stærri bókasöfn og stöðugt gegnumstreymi fræðimanna frá öðrum skólum í lengri og styttri heimsóknum .